title: 2005/937/EF: Rådets afgørelse af  8. december 2005  om indgåelse af aftalen i form af brevveksling om midlertidig anvendelse af protokollen om fastsættelse for perioden  18. januar 2005 - 17. januar 2011  af de fiskerimuligheder og den finansielle modydelse, der er omhandlet i aftalen mellem Det Europæiske Økonomiske Fællesskab og Republikken Seychellerne om fiskeri ud for Seychellerne

text:
               30.12.2005

               DA

               Den Europæiske Unions Tidende

               L 348/1

         RÅDETS AFGØRELSE
   af 8. december 2005
   om indgåelse af aftalen i form af brevveksling om midlertidig anvendelse af protokollen om fastsættelse for perioden 18. januar 2005-17. januar 2011 af de fiskerimuligheder og den finansielle modydelse, der er omhandlet i aftalen mellem Det Europæiske Økonomiske Fællesskab og Republikken Seychellerne om fiskeri ud for Seychellerne
   (2005/937/EF)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab, særlig artikel 37 sammenholdt med artikel 300, stk. 2,
   under henvisning til forslag fra Kommissionen, og
   ud fra følgende betragtninger:

               (1)

               Fællesskabet og Seychellerne har forhandlet om, hvilke ændringer og tilføjelser der skal foretages i protokollen, som er knyttet til aftalen mellem Det Europæiske Økonomiske Fællesskab og Republikken Seychellerne om fiskeri ud for Seychellerne (1), ved udløbet af den nuværende protokols gyldighedsperiode.

               (2)

               Disse forhandlinger resulterede i, at der den 23. september 2004 blev paraferet en ny protokol.

               (3)

               I henhold til denne protokol tildeles EF-fiskerne fiskerimuligheder i farvandene under Republikken Seychellernes højhedsområde eller jurisdiktion i perioden 18. januar 2005-17. januar 2011.

               (4)

               For at undgå en afbrydelse af EF-fartøjernes fiskeri er det vigtigt, at den pågældende protokol godkendes snarest muligt. De to parter har derfor paraferet en aftale i form af brevveksling om midlertidig anvendelse af den paraferede protokol fra den 18. januar 2005. Aftalen i form af brevveksling bør derfor undertegnes i afventning af Rådets endelige indgåelse af den.

               (5)

               Fiskerimulighederne bør fordeles mellem medlemsstaterne på basis af den traditionelle fordeling af fiskerimuligheder i henhold til fiskeriaftalen —

         TRUFFET FØLGENDE AFGØRELSE:
   Artikel 1
   Aftalen i form af brevveksling om midlertidig anvendelse af protokollen om fastsættelse for perioden 18. januar 2005-17. januar 2011 af de fiskerimuligheder og den finansielle modydelse, der er omhandlet i aftalen mellem Det Europæiske Økonomiske Fællesskab og Republikken Seychellerne om fiskeri ud for Seychellerne, godkendes herved på Fællesskabets vegne.
   Teksten til aftalen i form af brevveksling og protokollen er knyttet til denne afgørelse.
   Artikel 2
   De fiskerimuligheder, der er fastsat i protokollen, fordeles mellem medlemsstaterne således:

                           —

                           notfartøjer til tunfiskeri

               Spanien:
               Frankrig:
               Italien:

               22 fartøjer
               17 fartøjer
               1 fartøj

                           —

                           langlinefartøjer med flydeline:

               Spanien:
               Frankrig:
               Portugal:

               2 fartøjer
               5 fartøjer
               5 fartøjer

         Hvis de fiskerimuligheder, der er fastsat i protokollen, ikke udnyttes fuldstændigt med licensansøgningerne fra disse medlemsstater, kan Kommissionen tage licensansøgninger fra andre medlemsstater i betragtning.
   Artikel 3
   Formanden for Rådet bemyndiges til at udpege de personer, der er beføjet til at undertegne aftalen i form af brevveksling med bindende virkning for Fællesskabet.

      Udfærdiget i Bruxelles, den 8. december 2005.

            På Rådets vegne

         J. HUTTON

            Formand

      (1)  EFT L 119 af 7.5.1987, s. 26.
   BILAG
   BETINGELSER FOR EF-FARTØJERS FISKERI I SEYCHELLERNES FARVANDE
   KAPITEL I
   ANSØGNING OM OG UDSTEDELSE AF LICENSER
   AFSNIT 1

      Udstedelse af licenser

               1.

               Kun EF-fartøjer, der opfylder visse betingelser, kan få udstedt licens til fiskeri i Seychellernes farvande i henhold til protokollen om fastsættelse for perioden 18. januar 2005-17. januar 2011 af de fiskerimuligheder og den finansielle modydelse, der er omhandlet i aftalen mellem Det Europæiske Økonomiske Fællesskab og Republikken Seychellerne om fiskeri ud for Seychellerne.

               2.

               Et EF-fartøj må nemlig kun fiske i Seychellernes farvande, hvis hverken rederen, fartøjsføreren eller selve fartøjet har forbud mod at fiske i Seychellernes farvande. De må ikke have noget mellemværende med Seychellernes myndigheder, dvs. de skal have opfyldt alle forpligtelser, som de tidligere har indgået i forbindelse med deres fiskeri i Seychellerne i henhold til fiskeriaftaler indgået med EF.

               3.

               Ethvert EF-fartøj, for hvilket der ansøges om fiskerilicens, skal have en repræsentant med bopæl i Seychellerne. Denne repræsentants navn og adresse anføres i licensansøgningen.

               4.

               De relevante EF-myndigheder indgiver til Seychellernes fiskerimyndigheder (SFA) en ansøgning for hvert fartøj, der ønsker at fiske i henhold til aftalen, senest 20 dage før den ønskede gyldighedsperiodes begyndelse. Fartøjsejere, der ikke har nået at indgive licensansøgning inden gyldighedsperiodens start, kan dog indgive licensansøgning i gyldighedsperioden, hvis det sker senest 20 dage før fiskeriet påbegyndes. I sådanne tilfælde skal fartøjsejerne betale de fulde afgifter for hele året.

               5.

               Ansøgninger indgives til Seychellernes kompetente myndigheder på en formular som vist i tillæg 1.

               6.

               Sammen med licensansøgningerne skal der indgives følgende dokumenter:

                           —

                           bevis for betaling af afgiften for licensens gyldighedsperiode

                           —

                           alle andre dokumenter eller attester, der kræves efter de specifikke bestemmelser for den pågældende fartøjstype, jf. denne protokol.

               7.

               Afgifterne indbetales på en konto anvist af Seychellernes myndigheder.

               8.

               Afgifterne omfatter alle nationale og lokale afgifter undtagen havneafgifter og gebyrer for tjenesteydelser.

               9.

               Licenser for alle fartøjer udstedes til rederne eller deres repræsentanter senest 15 dage efter, at Seychellernes kompetente myndigheder har modtaget samtlige dokumenter omhandlet i punkt 6.
               Der sendes en kopi til Europa-Kommissionens delegation med ansvar for Seychellerne.

               10.

               Licenser er fartøjsspecifikke og kan ikke overdrages.

               11.

               I tilfælde af påvist force majeure kan et fartøjs licens på anmodning af Fællesskabet dog erstattes med en ny licens til et andet fartøj med lignende karakteristika, uden at der skal betales yderligere afgifter. Hvis det fartøj, der erstatter et andet, har en større bruttoregistertonnage (BRT) end det erstattede fartøj, skal afgiftsforskellen betales pro rata temporis.

               12.

               Ejeren af det fartøj, der skal erstattes, eller dennes repræsentant skal returnere den annullerede licens til Seychellernes myndigheder via Europa-Kommissionens delegation med ansvar for Seychellerne.

               13.

               Den nye licens gælder fra den dato, hvor rederen returnerer den annullerede licens til Seychellernes kompetente myndigheder. Europa-Kommissionens delegation med ansvar for Seychellerne skal underrettes om licensoverdragelsen.

               14.

               Licensen skal altid opbevares om bord, jf. dog kapitel IX, punkt 2, i dette bilag.

         AFSNIT 2

      Licensbetingelser — afgifter og forskud

               1.

               Licenser gælder i ét år og kan fornyes.

               2.

               Afgifterne fastsættes til 25 EUR pr. ton fangst i Seychellernes farvande.

               3.

               Licenserne udstedes efter betaling af følgende standardbeløb til de kompetente nationale myndigheder:

                           —

                           15 000 EUR pr. notfartøj til tunfiskeri svarende til afgifterne for fangst af 600 t tun eller tunlignende arter pr. år i Seychellernes farvande

                           —

                           3 000 EUR pr. langlinefartøj med flydeline på over 150 BRT svarende til afgifterne for fangst af 120 t tun eller tunlignende arter pr. år i Seychellernes farvande

                           —

                           2 250 EUR pr. langlinefartøj med flydeline på højst 150 BRT svarende til afgifterne for fangst af 90 t tun eller tunlignende arter pr. år i Seychellernes farvande.

               4.

               SFA udarbejder en opgørelse over, hvor store afgifter der skal betales for det foregående kalenderår på grundlag af EF-fartøjernes fangstopgørelser og andre oplysninger, som Seychellernes fiskerimyndigheder ligger inde med.

               5.

               Opgørelsen sendes til Kommissionen inden den. 31. marts i opgørelsesåret. Kommissionen videresender opgørelsen inden den 15. april. Den sendes samtidigt til rederne og de berørte medlemsstaters nationale myndigheder.

               6.

               Hvis rederne bestrider opgørelsen fra SFA, kan de rådføre sig med de videnskabelige institutter med ansvar for kontrol af fangststatistikker, såsom IRD (Institut de Recherche pour le Développement), IEO (Instituto Español de Oceanografía) og IPIMAR (Instituto de Investigação das Pescas e do Mar), og derefter drøfte opgørelsen med de seychelliske myndigheder med henblik på udarbejdelse af en endelig opgørelse inden den 31. maj i det pågældende år. Hvis rederne ikke har fremsat bemærkninger inden nævnte dato, betragtes opgørelsen fra Seychellernes fiskerimyndigheder som endelig.

               7.

               Medlemsstaterne sender Kommissionen en endelig opgørelse for deres egne flåder.

               8.

               Redere skal indbetale yderligere skyldige beløb til Seychellernes kompetente myndigheder senest den 30. juni samme år på en bankkonto, der anvises af Seychellernes myndigheder i overensstemmelse med artikel 2, stk. 6, i protokollen.

               9.

               Hvis den endelige opgørelse udviser et beløb, der er lavere end det forskud, der er omhandlet i punkt 3, får rederen dog ikke forskellen tilbagebetalt.

         KAPITEL II
   FISKERIZONER
   For ikke at skade det kystnære fiskeri i Seychellernes farvande har EF-fartøjer ikke lov til at fiske i visse zoner, der er afgrænset i Seychellernes lovgivning, eller inden for tre sømil fra eventuelle indretninger, der tiltrækker fisk, og som de seychelliske myndigheder har udlagt, og hvis geografiske position er blevet meddelt redernes repræsentanter.
   KAPITEL III
   FANGSTRAPPORTERING

               1.

               I forbindelse med dette bilag defineres varigheden af et EF-fartøjs fangstrejse således:

                           —

                           enten perioden fra indsejling i til udsejling af Seychellernes farvande

                           —

                           eller perioden fra indsejling i Seychellernes farvande til omladning

                           —

                           eller perioden fra indsejling i Seychellernes farvande til landing i Seychellerne.

               2.

               Alle fartøjer med tilladelse til at fiske i Seychellernes farvande i henhold til aftalen er forpligtede til at meddele deres fangster til Seychellernes kompetente myndigheder efter følgende nærmere bestemmelser:

                           2.1.

                           EF-fartøjer med tilladelse til at fiske i Seychellernes farvande skal udfylde en fangstopgørelse som vist i tillæg 2 og 3 for hver fangstrejse i Seychellernes farvande. Selv når der ingen fisk fanges, skal der udfyldes en fangstopgørelse.

                           2.2

                           Med hensyn til indgivelse af de fangstopgørelser, der er omhandlet i punkt 2.1 og 2.3, skal EF-fartøjerne:

                                       —

                                       hvis de anløber Victoria, indgive de udfyldte opgørelser til Seychellernes myndigheder senest fem dage efter ankomst og under alle omstændigheder inden de forlader havnen igen, hvis dette sker inden udløbet af fristen på fem dage.

                                       —

                                       i alle andre tilfælde indgive opgørelserne til Seychellernes myndigheder senest 14 dage efter ankomst til en anden havn end Victoria.

                                 De videnskabelige institutter, der er omhandlet i kapitel I, afsnit 2, punkt 6, skal også have kopi af disse fangstopgørelser.

                           2.3.

                           For de perioder, hvor fartøjet ikke befinder sig i Seychellernes farvande, skal fartøjsføreren i ovennævnte fangstopgørelse anføre »Uden for Seychellernes farvande«.

                           2.4.

                           Formularerne skal udfyldes læseligt og underskrives af fartøjsføreren eller dennes repræsentant.

               3.

               Hvis bestemmelserne i dette kapitel ikke overholdes, forbeholder Seychellernes regering sig ret til at suspendere licensen for det fartøj, som har overtrådt bestemmelserne, indtil formaliteterne er bragt i orden, og til at idømme sanktioner efter gældende seychellisk lovgivning. Flagmedlemsstaten og Europa-Kommissionen skal underrettes herom.

         KAPITEL IV
   PÅMØNSTRING AF SØFOLK

               1.

               Hvert notfartøj til tunfiskeri skal under fangstrejser i Seychellernes farvande påmønstre mindst to seychelliske søfolk, som fartøjets repræsentant i indforståelse med rederen udpeger på en liste over navne, som Seychellernes kompetente myndigheder har fremsendt.

               2.

               Rederne skal tilstræbe at påmønstre yderligere seychelliske søfolk.

               3.

               Rederen eller dennes repræsentant skal meddele Seychellernes kompetente myndigheder navnene på og andre oplysninger om de seychelliske søfolk, der er påmønstret det pågældende fartøj, og bekræfte, at de er opført på mønstringsrullen.

               4.

               ILO-erklæringen om grundlæggende principper og rettigheder i forbindelse med arbejdet gælder automatisk for søfolk påmønstret EF-fartøjer. Det drejer sig navnlig om foreningsfrihed, faktisk anerkendelse af arbejdstageres ret til kollektive forhandlinger og ikke-diskrimination, hvad angår beskæftigelse og erhverv.

               5.

               De seychelliske søfolks arbejdskontrakter, som de underskrivende parter modtager en kopi af, indgås mellem redernes repræsentant(er) på den ene side og søfolkene og/eller deres fagforeninger eller disses repræsentanter på den anden side i samråd med Seychellernes kompetente myndigheder. Gennem kontrakterne sikres søfolkene medlemskab af den for dem relevante socialsikringsordning, som omfatter livsforsikring, sygeforsikring og ulykkesforsikring, og de for dem gældende pensionsrettigheder.

               6.

               De seychelliske søfolks hyre betales af rederne. Den fastsættes, inden licenserne udstedes, ved aftale mellem rederne eller disses repræsentanter og Seychellernes kompetente myndigheder. De seychelliske søfolks lønvilkår må ikke være dårligere end dem, der gælder for seychelliske besætningsmedlemmer, der udfører lignende opgaver, og under ingen omstændigheder ringere end ILO-normerne.

               7.

               Med henblik på håndhævelse og anvendelse af arbejdsretten betragtes rederens repræsentant som rederens lokale repræsentant. Kontakten indgået mellem repræsentanten og søfolkene skal også indeholde betingelserne for repatriering og pension.

               8.

               Alle søfolk, der er påmønstret et EF-fartøj, skal melde sig hos føreren af det udpegede fartøj dagen før den foreslåede påmønstringsdato. Møder sømanden ikke frem på den dato og det tidspunkt, der er fastsat for påmønstring, fritages rederen automatisk for forpligtelsen til at påmønstre vedkommende.

               9.

               Hvis rederne af andre grunde end den, der er nævnt i punkt 8, ikke påmønstrer lokale søfolk, skal de betale et standardbeløb på 20 USD pr. dag, som fartøjet har udøvet aktivitet i Seychellernes farvande. Standardbeløbet skal betales til Seychellernes myndigheder inden udløbet af den frist, der er fastsat i kapitel I, afsnit 2, punkt 8.

               10.

               Dette beløb skal anvendes til uddannelse af søfolk/fiskere i Seychellerne og skal indbetales på en konto, der anvises af Seychellernes myndigheder.

         KAPITEL V
   TEKNISKE FORANSTALTNINGER
   Fartøjerne skal overholde foranstaltninger og henstillinger vedtaget af Kommissionen for Tunfisk i Det Indiske Ocean (IOTC) og gældende nationale foranstaltninger vedrørende fiskeredskaber og fiskeredskabers tekniske specifikationer samt alle andre tekniske fiskeriforanstaltninger.
   KAPITEL VI
   OBSERVATØRER

               1.

               Fartøjer, der har tilladelse til at fiske i Seychellernes farvande i henhold til aftalen, skal tage observatører om bord, der er udpeget af Seychellerne, efter følgende bestemmelser:

                           1.1.

                           EF-fiskerfartøjer skal på anmodning af Seychellernes myndigheder tage én, og når Seychellernes myndigheder finder det hensigtsmæssigt og nødvendigt, to observatører om bord udpeget af nævnte myndigheder.

                           1.2.

                           Seychellernes kompetente myndigheder opstiller en liste over de fartøjer, der er udpeget til at tage en observatør om bord, og en liste over de udpegede observatører. Disse lister skal holdes ajour. De meddeles Europa-Kommissionen, så snart de er opstillet, og derpå hver tredje måned, hvis de er blevet ajourført.

                           1.3.

                           Seychellernes kompetente myndigheder meddeler de pågældende redere eller disses repræsentanter navnet på den observatør, der er udpeget til at komme om bord på deres fartøj, senest 15 dage før den planlagte dato for observatørens ombordtagning.

               2.

               Seychellernes kompetente myndigheder fastsætter, hvor længe observatørernes skal være om bord, men generelt må observatørerne ikke være længere om bord, end det er nødvendigt for, at de kan udføre deres opgaver. De kompetente myndigheder skal informere rederne eller disses repræsentanter herom, når de meddeler navnet på den observatør, der er udpeget til at komme om bord på det pågældende fartøj.

               3.

               Betingelserne for observatørers ombordtagning aftales mellem rederne eller disses repræsentanter og Seychellernes myndigheder.

               4.

               Rederen vælger efter at have modtaget listen over udpegede fartøjer, hvordan observatøren skal tages om bord.

               5.

               De berørte redere meddeler inden to uger og med ti dages varsel, i hvilken havn i Seychellerne og på hvilken dato de agter at tage observatører om bord.

               6.

               Tages observatører om bord i en havn i et andet land end Seychellerne, skal rederen afholde deres rejseudgifter. Hvis et fartøj med en seychellisk observatør om bord forlader Seychellernes farvande, træffes der alle forholdsregler for at sikre, at observatøren så hurtigt som muligt kan vende tilbage til Seychellerne for reders regning.

               7.

               Hvis observatøren ikke indfinder sig på det aftalte sted senest 12 timer efter det aftalte tidspunkt, løses rederen automatisk fra sin forpligtelse til at tage observatøren om bord.

               8.

               Observatører skal om bord behandles som officerer. Observatørerne har til opgave:

                           8.1.

                           at observere fartøjernes fiskeri

                           8.2.

                           at kontrollere de fiskende fartøjers position

                           8.3.

                           at udtage biologiske prøver som led i videnskabelige programmer

                           8.4.

                           at opregne de anvendte fiskeredskaber

                           8.5.

                           at kontrollere de fangstdata for Seychellernes farvande, der er indført i logbogen

                           8.6.

                           at kontrollere bifangstprocenterne og vurdere genudsætningernes omfang

                           8.7.

                           ugentligt at indberette fangstdata pr. fax, e-mail eller andet kommunikationsmiddel, herunder ombordværende fangst- og bifangstmængder taget i Seychellernes farvande.

               9.

               Fartøjsførerne gør deres yderste for at sikre observatørernes fysiske sikkerhed og velfærd under observatørernes udførelse af de pålagte opgaver.

               10.

               Observatørerne skal ligeledes have adgang til alle de faciliteter, der er nødvendige for udførelsen af deres opgaver. Fartøjsføreren skal give observatørerne adgang til de kommunikationsmidler, som er nødvendige for, at de kan udføre deres opgaver, til papirer, der direkte vedrører fartøjets fiskeri, herunder logbog og navigationsbog, samt til de dele af fartøjet, som observatørerne må have adgang til for lettere at kunne udføre deres opgaver.

               11.

               Observatørerne skal:

                           11.1.

                           træffe alle relevante forholdsregler for at sikre, at deres ombordtagning og tilstedeværelse om bord ikke afbryder eller hæmmer fiskeriet

                           11.2.

                           behandle det ombordværende materiel og udstyr med respekt og respektere fortroligheden af alle skibspapirer.

               12.

               Observatørerne skal ved observationsperiodens afslutning inden de forlader fartøjet udarbejde en aktivitetsrapport, som underskrives af de pågældende observatører og sendes til Seychellernes kompetente myndigheder med kopi til Europa-Kommissionen. Fartøjsførerne får en kopi af rapporten, når observatørerne går fra borde.

               13.

               Rederne afholder udgifterne til observatørernes kost og logi, som skal have samme standard som for officererne om bord.

               14.

               Observatørernes løn og sociale bidrag betales af Seychellernes kompetente myndigheder.

         KAPITEL VII
   LANDING
   Notfartøjer til tunfiskeri, der lander deres fangster i Victoria, skal tilstræbe at stille deres bifangster til rådighed for de seychelliske myndigheder til den lokale markedspris. EF's notfartøjer til tunfiskeri skal endvidere levere forsyninger til Seychellernes tunfiskekonservesindustri til verdensmarkedsprisen.
   KAPITEL VIII
   HAVNEFACILITETER, FORSYNINGER OG TJENESTEYDELSER
   EF-fartøjer skal tilstræbe at købe alle forsyninger og tjenesteydelser, der er nødvendige for deres aktiviteter, i Seychellerne. Seychellernes myndigheder fastlægger i indforståelse med rederne betingelserne for anvendelse af havnefaciliteter og i givet fald køb af forsyninger og tjenesteydelser.
   KAPITEL IX
   OVERVÅGNING

               1.

               Fartøjsliste
               Europa-Kommissionen fører en ajourført liste over de fartøjer, som har fået udstedt fiskerilicens i henhold til denne protokol. Denne fortegnelse meddeles Seychellernes fiskerikontrolmyndigheder, så snart den er opstillet, og derefter hver gang den ajourføres.

               2.

               Fartøjsovervågningssystem
               EF-fartøjer overvåges bl.a. ved hjælp af fartøjsovervågningssystemer uden diskrimination, jf. bestemmelserne i tillæg 4.

               3.

               Indsejling i og udsejling af Seychellernes farvande

                           3.1.

                           EF-fartøjerne skal mindst 3 (tre) timer i forvejen meddele Seychellernes kompetente myndigheder, at de agter at sejle ind i eller forlade Seychellernes farvande, og under deres fiskeri i Seychellernes farvande skal de hver tredje dag oplyse de samme myndigheder om deres fangster i den pågældende periode.

                           3.2.

                           Ved meddelelse om ind-/udsejling skal hvert fartøj endvidere oplyse, hvilken position det befinder sig på, hvor store fangster det har om bord, og hvilke arter det drejer sig om. Sådanne meddelelser skal overholde formatet i tillæg 5 og ske pr. fax eller e-mail til de deri anførte adresser. Seychellernes kompetente myndigheder kan dog fritage langlinefartøjer med flydeline, der ikke har det fornødne kommunikationsudstyr, fra denne forpligtelse ved at tillade sådanne fartøjer at meddele oplysningerne pr. radio.

                           3.3.

                           EF-fartøjer, der afsløres i at fiske uden at have underrettet Seychellernes kompetente myndigheder, betragtes som fartøjer uden licens. I sådanne tilfælde anvendes sanktionerne omhandlet i kapitel X, punkt 1.

               4.

               Kontrolprocedurer

                           4.1.

                           Førere af EF-fiskerfartøjer, der fisker i Seychellernes farvande, skal samarbejde med enhver seychellisk embedsmand, der foretager fiskeriinspektion og –kontrol.

                           4.2.

                           Sådanne embedsmænd må ikke opholde sig om bord længere, end det er nødvendigt for at udføre deres opgaver.

                           4.3.

                           Efter afsluttet inspektion får fartøjsføreren en kopi af inspektionsrapporten.

               5.

               Omladning

                           5.1.

                           EF-fartøjer, som ønsker at omlade fangster i Seychellernes farvande, skal foretage sådan omladning i en seychellisk havn.

                           5.2.

                           Sådanne fartøjers redere skal senest 24 timer i forvejen meddele Seychellernes kompetente myndigheder følgende oplysninger:

                                       —

                                       navnene på de omladende fiskerfartøjer

                                       —

                                       navnene på transportfartøjerne

                                       —

                                       mængden af hver art, der skal omlades

                                       —

                                       omladningsdatoen.

                           5.3.

                           Omladning betragtes som udsejling af Seychellernes farvande. Fartøjerne skal derfor indgive deres fangstopgørelser til Seychellernes kompetente myndigheder.

                           5.4.

                           Enhver anden form for omladning af fangster end den ovenfor nævnte er forbudt i Seychellernes farvande. Ved overtrædelse af denne bestemmelse kan overtræderen idømmes sanktioner efter Seychellernes lovgivning.

                           5.5.

                           Førere af EF-fartøjer, der lander eller omlader fangster i en havn i Seychellerne, skal tillade, at Seychellernes fiskerikontrol foretager inspektion af sådan landing eller omladning, og lette inspektionen. Efter afsluttet inspektion udstedes der en attest til fartøjets fører.

         KAPITEL X
   HÅNDHÆVELSE

               1.

               Sanktioner
               Hvis ovenstående bestemmelser, foranstaltningerne til forvaltning og bevarelse af ressourcerne og Seychellernes lovgivning ikke overholdes, kan fartøjets fiskerilicens suspenderes, tilbagekaldes eller nægtes fornyet.
               Når en licens suspenderes eller tilbagekaldes, skal Europa-Kommissionen straks orienteres fuldt ud om alle relevante kendsgerninger i den forbindelse. I en licens' suspensionsperiode eller en tilbagekaldt licens' resterende gyldighedsperiode kan Europa-Kommissionen efter proceduren i kapitel I, afsnit 1, punkt 11, ansøge om en anden licens, der uden suspension eller tilbagekaldelse ellers ville have været gældende, for et andet fartøj tilhørende en anden reder.

               2.

               Opbringning af fiskerfartøjer
               De seychelliske myndigheder underretter inden 48 timer Europa-Kommissionens delegation med ansvar for Seychellerne og flagstaten om enhver opbringning af et fiskerfartøj, der fører en EF-medlemsstats flag, og som fisker i Seychellernes fiskerizone i henhold til fiskeriaftalen, og sender en kort rapport om omstændighederne ved og årsagerne til en sådan opbringning. Delegationen og flagstaten holdes underrettet om forløbet af eventuelt indledte procedurer og eventuelt idømte sanktioner.

         Tillæg 1
   ANSØGNING OM FISKERILICENS TIL ET UDENLANDSK FARTØJ
   Ansøgers navn: …
   Ansøgers adresse: …
   Befragters navn og adresse, hvis forskellig fra ovenstående:
   …
   Officiel repræsentant i Seychellerne — navn og adresse:
   …
   Fartøjsførers navn og adresse:
   …
   Fartøjets navn: …
   Fartøjstype: …
   Fartøjets længde og nettoregistertonnage: …
   Maskintype, hk og bruttoregistertonnage: …
   Registreringshavn og -land: …
   Registreringsnummer: …
   Fartøjets havnekendingsbogstaver og -nummer: …
   Radiokaldesignal/signalbogstaver: …
   Frekvens: …
   Beskrivelse af udstyr: …
   Besætningsmedlemmer — antal og nationalitet: …
   Foreslået fiskeriområde og fiskeart: …
   …
   …
   Beskrivelse af fiskeriaktiviteter, fællesforetagender og andre aftaler:
   …
   …
   Jeg bekræfter herved, at ovenstående oplysninger er korrekte.

               Dato: …

               Underskrift: …

         Tillæg 2
   FANGSTOPGØRELSE FOR NOTFARTØJER TIL TUNFISKERI

   Tillæg 3
   FANGSTOPGØRELSE FOR LANGLINEFARTØJER MED FLYDELINE

   Tillæg 4
   Bestemmelser vedrørende proceduren for fremsendelse af data om satellitovervågning af positionen for EF-fartøjer, der fisker i henhold til fiskeriaftalen mellem EF og Seychellerne
   Eftersom Republikken Seychellerne har indført et fartøjsovervågningssystem (FOS) for alle udenlandske fiskerfartøjer i Seychellernes farvande uden diskrimination og har udvidet fartøjsovervågningssystemet til også at gælde for landets egen flåde af samme kategori, og
   i betragtning af, at der i EF-lovgivningen allerede i januar 2000 blev indført satellitovervågning for EF-fiskerfartøjer,
   anbefales det, at flagstaterne og Seychellernes myndigheder indfører satellitovervågning af EF-fartøjer, der fisker i henhold til aftalen mellem Det Europæiske Fællesskab og Republikken Seychellerne om fiskeri ud for Seychellerne, efter følgende bestemmelser:

               1.

               Med henblik på satellitovervågning skal Seychellernes myndigheder meddele flagstaternes fiskeriovervågningscentre (FOC'er) koordinaterne (bredde- og længdegrader) for Seychellernes farvande.
               Seychellernes myndigheder sender disse oplysninger i elektronisk form, udtrykt i decimalgrader i WGS-84 datum.

               2.

               Seychellernes myndigheder og de nationale FOC'er udveksler oplysninger om deres respektive elektroniske adresser i X.25-format eller eventuelt via en anden sikker kommunikationsprotokol, og om de specifikationer, der skal anvendes i deres respektive FOC'er, jf. betingelserne i punkt 4 og 6. Disse oplysninger skal så vidt muligt omfatte de navne, telefonnumre, faxnumre og elektroniske adresser (internet), der kan anvendes ved almindelig kommunikation mellem FOC'erne.

               3.

               Fartøjernes position bestemmes med en fejlmargin på under 500 m og med et konfidensinterval på 99 %.

               4.

               Når et fartøj, der fisker i henhold til aftalen mellem Det Europæiske Fællesskab og Republikken Seychellerne om fiskeri ud for Seychellerne, og som efter EF-lovgivningen skal satellitovervåges, sejler ind i Seychellernes farvande, skal flagstatens FOC mindst én gang i timen automatisk sende realtidspositionsmeldinger til Seychellernes overvågningscenter. Disse meddelelser betegnes positionsmeldinger.

               5.

               Meddelelserne omhandlet i punkt 4 skal sendes elektronisk i X.25-format eller via en anden sikker kommunikationsprotokol efter forudgående aftale mellem de relevante FOC'er. Alle meddelelser skal sendes automatisk i realtid, jf. definitionerne i vedføjelse 1.
               Fartøjer må ikke slukke for deres satellitovervågningsudstyr, når de udøver aktiviteter i Seychellernes farvande.

               6.

               I tilfælde af tekniske problemer med eller fejl ved satellitovervågningsudstyret om bord på et fiskerfartøj skal fartøjsføreren i tide pr. fax eller e-mail meddele den pågældende flagstats FOC oplysningerne i punkt 4. I sådanne tilfælde er det tilstrækkeligt at sende en positionsmelding hver fjerde time, så længe fartøjet befinder sig i Seychellernes farvande. I positionsmeldingen angives positionen hver time som registreret af det pågældende fartøjs fører i de fire timer. Flagstatens FOC eller fartøjet selv skal hurtigst muligt sende disse meddelelser til Seychellernes overvågningscenter. De seychelliske fiskerimyndigheder (SFA) kan anmode et specifikt fartøj om at sende en positionsmelding hver time, hvis de anser det for nødvendigt, eller hvis der opstår tvivl. Defekt udstyr skal repareres eller udskiftes, så snart fartøjet har afsluttet sin fangstrejse, og under alle omstændigheder inden højst en måned. Efter udløbet af denne frist må fartøjet først indlede en ny fangstrejse, når udstyret er blevet repareret eller udskiftet.

               7.

               Fartøjsovervågningssystemets hardware- og softwarekomponenter skal være sikret mod input og output af urigtige positioner og må ikke kunne manipuleres. Systemet skal være fuldautomatisk og funktionsdygtigt hele tiden uanset de ydre forhold. Det er forbudt at ødelægge og beskadige satellitsporingsudstyret, at gøre det ufunktionsdygtigt eller på anden måde at foretage indgreb i det.
               Fartøjsføreren skal især sørge for:

                           —

                           at data på ingen måde ændres

                           —

                           at satellitsporingsudstyrets antenne eller antenner på ingen måde obstrueres

                           —

                           at satellitsporingsudstyrets strømforsyning på ingen måde afbrydes.

                     Ved enhver misligholdelse af ovennævnte forpligtelser kan fartøjsføreren stilles til ansvar efter Seychellernes love og administrative bestemmelser, forudsat at fartøjet udøver aktiviteter i Seychellernes farvande.

               8.

               Flagstaternes FOC'er skal med intervaller på én time overvåge deres fartøjers position, når fartøjerne befinder sig i Seychellernes farvande. Hvis sporingen af fartøjer ikke går planmæssigt, skal Seychellerne overvågningscenter straks underrettes, og proceduren i punkt 6 anvendes.

               9.

               De pågældende FOC'er og Seychellernes overvågningscenter skal samarbejde for at sikre, at disse bestemmelser gennemføres. Hvis Seychellernes overvågningscenter fastslår, at flagstaten ikke sender data i overensstemmelse med punkt 4, skal den anden part straks underrettes herom. Efter en sådan underretning skal sidstnævnte part inden 24 (fireogtyve) timer oplyse Seychellernes overvågningscenter om årsagerne til, at den ikke har sendt de pågældende data, og angive en rimelig frist for, hvornår den kan overholde disse bestemmelser. Hvis denne frist ikke overholdes, skal de to parter løse problemerne skriftligt eller som fastsat i punkt 13.

               10.

               Overvågningsdata, der er meddelt efter disse bestemmelser, må udelukkende anvendes til de seychelliske myndigheders kontrol og overvågning af EF-flådens fiskeri i henhold til aftalen mellem Det Europæiske Fællesskab og Republikken Seychellerne om fiskeri ud for Seychellerne, til forvaltning af de relevante bestande og til håndhævelse af bestemmelserne. Dataene må under ingen omstændigheder videregives til andre parter, medmindre den pågældende flagstat i hvert enkelt tilfælde giver skriftlig tilladelse til det, eller medmindre en seychellisk domstol afsiger kendelse om det.

               11.

               Parterne er enige om at udveksle oplysninger om det udstyr, der anvendes til satellitsporing, hvis en af parterne anmoder om det, for med henblik på anvendelsen af disse bestemmelser at sikre, at det pågældende udstyr fuldt ud opfylder den anden parts krav.

               12.

               Parterne er enige om, at disse bestemmelser skal tages op til revision efter behov, fx i alle tilfælde af tekniske fejl eller uregelmæssigheder i forbindelse med enkeltfartøjer. Seychellernes fiskerimyndigheder skal underrette EF-flagmedlemsstaterne om alle sådanne tilfælde senest 15 dage før det møde, hvor bestemmelserne tages op til revision.

               13.

               Ved enhver tvist om fortolkningen eller anvendelsen af disse bestemmelser skal parterne holde samråd i Den Blandede Komité, der er fastsat i artikel 7 i aftalen mellem EF og Seychellerne om fiskeri ud for Seychellerne.

               14.

               Disse bestemmelser træder i kraft den 18. januar 2005.

         Vedhæftelse 1
   Fremsendelse af FOS-meddelelser til Seychellerne
   Positionsmelding

               Data

               Kode

               Obligatorisk/fakultativ

               Bemærkninger

               Recordstart

               SR

               O

               Systemdata — viser, at ny record starter

               Adresse

               AD

               O

               Meddelelsesdata — modtagerens Alfa-3-ISO-landekode

               Afsender

               FR

               O

               Meddelelsesdata — afsenderens Alfa-3-ISO-landekode

               Meddelelsestype

               TM

               O

               Meddelelsesdata — meddelelsestype »POS«

               Radiokaldesignal

               RC

               O

               Fartøjsdata — fartøjets internationale radiokaldesignal

               Internt referencenummer

               IR

               F

               Fartøjsdata — entydigt fartøjsnummer i form af flagstatens Alfa-3-ISO-landekode efterfulgt af et nummer

               Eksternt registreringsnummer

               XR

               F

               Fartøjsdata — fartøjets havnekendingsbogstaver og –nummer på siden af fartøjet

               Breddegrad

               LA

               O

               Positionsdata — fartøjets position i grader og minutter N/S GGMM (WGS-84)

               Længdegrad

               LO

               O

               Positionsdata — fartøjets position i grader og minutter Ø/V GGGMM (WGS-84)

               Fart

               SP

               O

               Positionsdata — fartøjets fart i knob med én decimal

               Kurs

               CO

               O

               Positionsdata — fartøjets kurs på en 360o skala

               Dato

               DA

               O

               Positionsdata — UTC-dato for position (ÅÅÅÅMMDD)

               Klokkeslæt

               TI

               O

               Positionsdata — UTC-klokkeslæt for position (TTMM)

               Recordslutning

               ER

               O

               Systemdata — viser, at record'en er slut

         Tegnsæt: ISO 8 859,1
   Datatransmissioner skal have følgende struktur:

               —

               en dobbelt skråstreg (»//«) og en feltkode angiver transmissionens start

               —

               der anvendes en enkelt skråstreg (»/«) som separator mellem feltkode og data.

         Fakultative data skal anføres mellem »recordstart« og »recordslutning«.
   Tillæg 5
   MEDDELELSESFORMAT
   1.   Formatet for meddelelser om indsejling (mindst 3 timer før indsejling)

               (Indhold)

               (Transmission)

               Modtager

               SFA

               Begivenhedskode

               IN

               Fartøjets navn

               Internationalt radiokaldesignal

               Position ved indsejling

               Dato og klokkeslæt (UTC) for indsejling

               Fiskemængde (t) om bord

               Gulfinnet tun

               (t)

               Storøjet tun

               (t)

               Bugstribet bonit

               (t)

               Andre arter (art anføres)

               (t)

         2.   Formatet for meddelelser om udsejling (mindst 3 timer før udsejling)

               (Indhold)

               (Transmission)

               Modtager

               SFA

               Begivenhedskode

               OUT

               Fartøjets navn

               Internationalt radiokaldesignal

               Position ved udsejling

               Dato og klokkeslæt (UTC) for udsejling

               Fiskemængde (t) om bord

               Gulfinnet tun

               (t)

               Storøjet tun

               (t)

               Bugstribet bonit

               (t)

               Andre arter (art anføres)

               (t)

         3.   Formatet for ugentlige fangstopgørelser (hver tredje dag, så længe fartøjet udøver aktivitet i Seychellernes farvande)

               (Indhold)

               (Transmission)

               Modtager

               SFA

               Begivenhedskode

               WCRT

               Fartøjets navn

               Internationalt radiokaldesignal

               Mængde (t) fisk om bord

               Gulfinnet tun

               (t)

               Storøjet tun

               (t)

               Bugstribet bonit

               (t)

               Andre (specificeres)

               (t)

               Antal træk/sæt siden sidste meddelelse

         Alle meddelelser skal sendes til de kompetente myndigheder på følgende faxnummer eller e-mail-adresse: Fax (+248) 225957 E-mail: fmcsc@sfa.sc
   Seychelles Fishing Authority, P.O. Box 449, Fishing Port, Mahé, Seychelles
    ---documentbreak---

               30.12.2005

               DA

               Den Europæiske Unions Tidende

               L 348/3

         AFTALE I FORM AF BREVVEKSLING
   om midlertidig anvendelse af protokollen om fastsættelse for perioden 18. januar 2005-17. januar 2011 af de fiskerimuligheder og den finansielle modydelse, der er omhandlet i aftalen mellem Det Europæiske Økonomiske Fællesskab og Republikken Seychellerne om fiskeri ud for Seychellerne
   A.   Brev fra Republikken Seychellernes regering
   Hr.
   Under henvisning til protokollen, der blev paraferet den 23. september 2004, om fastsættelse for perioden 18. januar 2005-17. januar 2011 af fiskerimulighederne og den finansielle modydelse skal jeg hermed meddele Dem, at regeringen for Republikken Seychellerne er rede til at anvende denne protokol midlertidigt fra den 18. januar 2005, indtil den træder i kraft i henhold til protokollens artikel 13, hvis Det Europæiske Fællesskab er rede til at gøre det samme.
   Det forudsætter, at den første rate af den finansielle modydelse fastsat i protokollens artikel 2 betales senest den 30. september 2005.
   Jeg ville være Dem taknemlig for at bekræfte, at Det Europæiske Fællesskab er indforstået med en sådan midlertidig anvendelse.
   Modtag, hr., forsikringen om min mest udmærkede højagtelse.

      For regeringen for Republikken Seychellerne

   B.   Brev fra Det Europæiske Fællesskab
   Hr.
   Jeg skal hermed anerkende modtagelsen af Deres brev af dags dato med følgende ordlyd:

      »Under henvisning til protokollen, der blev paraferet den 23. september 2004, om fastsættelse for perioden 18. januar 2005-17. januar 2011 af fiskerimulighederne og den finansielle modydelse skal jeg hermed meddele Dem, at regeringen for Republikken Seychellerne er rede til at anvende denne protokol midlertidigt fra den 18. januar 2005, indtil den træder i kraft i henhold til protokollens artikel 13, hvis Det Europæiske Fællesskab er rede til at gøre det samme.
      Det forudsætter, at den første rate af den finansielle modydelse fastsat i protokollens artikel 2 betales senest den 30. september 2005.
      Jeg ville være Dem taknemlig for at bekræfte, at Det Europæiske Fællesskab er indforstået med en sådan midlertidig anvendelse.«

   Jeg bekræfter hermed, at Det Europæiske Fællesskab er indforstået med en sådan midlertidig anvendelse.
   Modtag, hr., forsikringen om min mest udmærkede højagtelse.

      For Rådet for Den Europæiske Union

 ---documentbreak--- NA ---documentbreak---

               30.12.2005

               DA

               Den Europæiske Unions Tidende

               L 348/4

         PROTOKOL
   om fastsættelse for perioden 18. januar 2005-17. januar 2011 af de fiskerimuligheder og den finansielle modydelse, der er omhandlet i aftalen mellem Det Europæiske Økonomiske Fællesskab og Republikken Seychellerne om fiskeri ud for Seychellerne

   Artikel 1
   Anvendelsesperiode og fiskerimuligheder
   1.   Fiskerimulighederne i henhold til aftalens artikel 2 fastsættes for 6-årsperioden 18. januar 2005–17. januar 2011 således:

               a)

               40 oceangående notfartøjer til tunfiskeri

               b)

               12 langlinefartøjer med flydeline.

         2.   Stk. 1 anvendes med forbehold af artikel 4 og 5.
   3.   Ifølge aftalens artikel 4 må fiskerfartøjer, der fører en EF-medlemsstats flag, kun fiske i Seychellernes farvande, hvis de har en fiskerilicens udstedt i henhold til denne protokol i overensstemmelse med bilaget.
   Artikel 2
   Finansiel modydelse — betalingsbetingelser
   1.   Den finansielle modydelse, der er omhandlet i aftalens artikel 6, fastsættes for den periode, der er omhandlet i artikel 1, til 24 750 000 EUR.
   2.   Stk. 1 anvendes med forbehold af artikel 4, 6 og 8.
   3.   EF betaler den finansielle modydelse, der er omhandlet i stk. 1, i årlige rater à 4 125 000EUR i denne protokols anvendelsesperiode.
   4.   Hvis EF-fartøjernes samlede tunfangster pr. år i Seychellernes farvande overstiger 55 000 t, forhøjes den samlede årlige finansielle modydelse med 75 EUR pr. t yderligere fanget tun. Det samlede årlige beløb, som EF skal betale, kan dog ikke overstige 8 250 000 EUR.
   5.   Betaling skal finde sted senest den 30. september 2005 for det første år og senest på årsdagen for protokollens indgåelse for de følgende år.
   6.   Seychellerne har enekompetence med hensyn til anvendelsen af den finansielle modydelse, jf. dog artikel 6.
   7.   Den finansielle modydelse skal indbetales på højst to konti, der tilhører Seychellernes statskasse, og som er åbnet i Seychellernes centralbank.
   Artikel 3
   Samarbejde om ansvarligt fiskeri
   1.   De to parter forpligter sig til at fremme ansvarligt fiskeri i Seychellernes farvande efter principperne om ikke-diskrimination af de forskellige flåder, der fisker i disse farvande.
   2.   De to parter kan på basis af henstillinger og afgørelser vedtaget af Kommissionen for Tunfisk i Det Indiske Ocean (IOTC) og den bedste foreliggende videnskabelige rådgivning, og eventuelt efter et fællesmøde mellem videnskabsfolk, holde samråd i Den Blandede Komité, der er omhandlet i aftalens artikel 7, og i fornødent omfang aftale, hvilke foranstaltninger der skal træffes for at sikre en bæredygtig forvaltning af fiskeressourcerne.
   Artikel 4
   Revision af fiskerimuligheder
   1.   Fiskerimulighederne omhandlet i artikel 1 kan efter fælles aftale udvides, hvis en sådan udvidelse ifølge konklusionerne fra det fællesmøde mellem videnskabsfolk, der er omhandlet i artikel 3, stk. 2, ikke bringer en bæredygtig udnyttelse af Seychellernes fiskeressourcer i fare. I så fald forhøjes den finansielle modydelse omhandlet i artikel 2, stk. 1, forholdsmæssigt og pro rata temporis. Fællesskabets samlede finansielle modydelse kan dog højst udgøre det dobbelte af beløbet i artikel 2, stk. 1. Hvis EF-fiskerfartøjernes fangster overstiger den mængde, der svarer til det dobbelte af den samlede finansielle modydelse, holder parterne hurtigst muligt samråd med hinanden for at fastslå, hvor stort et beløb Fællesskabet skylder Seychellerne for den mængde, der er fanget ud over førstnævnte mængde.
   2.   Hvis parterne derimod aftaler at reducere de fiskerimuligheder, der er fastsat i artikel 1, nedsættes den finansielle modydelse forholdsmæssigt og pro rata temporis.
   3.   Fordelingen af fiskerimulighederne mellem de forskellige fartøjskategorier kan ligeledes revideres efter fælles aftale mellem parterne, forudsat at eventuelle ændringer er i overensstemmelse med eventuelle henstillinger eller beslutninger fra IOTC vedrørende forvaltning af bestande, der kan blive påvirket af en sådan omfordeling. Parterne skal nå til enighed om en tilsvarende justering af den finansielle modydelse, hvis omfordelingen af fiskerimulighederne gør det berettiget.
   Artikel 5
   Nye fiskerimuligheder
   1.   Hvis EF-fiskerfartøjerne bliver interesseret i andet fiskeri end det, der er fastsat i artikel 1, holder parterne samråd, inden der gives tilladelse til sådant fiskeri, og aftaler i givet fald betingelserne for det pågældende fiskeri, herunder de fornødne ændringer af denne protokol og dens bilag.
   2.   Parterne bør tilskynde til forsøgsfiskeri, navnlig efter de dybvandsarter, der forekommer i Seychellernes farvande. Med henblik herpå holder parterne samråd, hvis en af parterne anmoder om det, og fastlægger i hvert enkelt tilfælde arter, betingelser og andre relevante parametre.
   Forsøgsfiskeriet foregår efter de parametre, som parterne aftaler, eventuelt i form af en administrativ aftale. Tilladelser til forsøgsfiskeri må højst gives for seks måneder.
   Hvis parterne mener, at resultatet af forsøgsfiskeriet har været positivt, kan Seychellernes regering tildele EF-flåden fiskerimuligheder for nye arter, indtil denne protokol udløber. Den finansielle modydelse, der er omhandlet i artikel 2, stk. 1, skal i så fald forhøjes.
   Artikel 6
   Suspension og revision af den finansielle modydelse
   1.   Hvis omstændigheder opstået udelukkende på grund af fejl eller forsømmelse fra Seychellernes side gør det umuligt at udøve fiskeri i Seychellernes farvande, kan Fællesskabet efter forudgående samråd med Seychellerne suspendere betalingen af den finansielle modydelse, forudsat at Fællesskabet fuldt ud har betalt alt, hvad det måtte skylde Seychellerne indtil suspensionen.
   2.   Betalingen af den finansielle modydelse skal genoptages, når situationen atter er normaliseret, og der har været samråd mellem de to parter, som er blevet enige om, at situationen må formodes igen at tillade normalt fiskeri.
   Artikel 7
   Fremme af ansvarligt og bæredygtigt fiskeri i Seychellernes farvande
   1.   Mindst 36 % af den finansielle modydelse, der er omhandlet i artikel 2, stk. 1, i denne protokol, skal gå til udvikling og gennemførelse af en sektorpolitik for fiskeriet i Seychellerne med henblik på at fremme ansvarligt og bæredygtigt fiskeri i Seychellernes farvande. Denne modydelse forvaltes ud fra de mål, som de to parter opstiller i fællesskab, og ud fra den årlige og flerårige programmering for opfyldelse af målene.
   2.   Med henblik på anvendelsen af stk. 1 aftaler Fællesskabet og Seychellerne, hurtigst muligt efter denne protokols ikrafttræden og senest tre måneder efter ikrafttrædelsesdatoen, i Den Blandede Komité, der er omhandlet i aftalens artikel 7, et flerårigt sektorprogram og gennemførelsesbestemmelser hertil, herunder navnlig:

               a)

               de årlige og flerårige retningslinjer for, hvordan den i stk. 1 omhandlede procentdel af den finansielle modydelse skal anvendes

               b)

               de årlige og flerårige mål, der skal nås, for på sigt at skabe et ansvarligt og bæredygtigt fiskeri under hensyntagen til prioriteringen i Seychellernes nationale fiskeripolitik og andre politikker, der hænger sammen med eller har indvirkning på fremme af ansvarligt og bæredygtigt fiskeri

               c)

               kriterier og procedurer for evaluering af de opnåede resultater for hvert år.

         3.   Enhver foreslået ændring af det flerårige sektorprogram skal godkendes af begge parter i Den Blandede Komité.
   4.   Seychellerne beslutter hvert år, hvordan den i stk. 1 omhandlede procentdel af den finansielle modydelse skal anvendes til gennemførelse af det flerårige program. For det første år af protokollens gyldighedsperiode skal Fællesskabet underrettes om anvendelsen på det tidspunkt, hvor det flerårige sektorprograms godkendes i Den Blandede Komité. For hvert af de følgende år skal Seychellerne underrette Fællesskabet om anvendelsen senest den 1. december året før.
   5.   Hvis den årlige evaluering af resultaterne af gennemførelsen af det flerårige sektorprogram berettiger det, kan Fællesskabet med Den Blandede Komités godkendelse anmode om, at den finansielle modydelse, der er omhandlet i artikel 2, stk. 1, justeres for at bringe de faktiske økonomiske midler, der er afsat til gennemførelse af programmet, i tråd med resultaterne.
   Artikel 8
   Tvister — suspension af protokollens anvendelse
   1.   Ved enhver tvist mellem parterne om fortolkningen eller anvendelsen af denne protokol skal parterne holde samråd i Den Blandede Komité, der er omhandlet i aftalens artikel 7, om nødvendigt på et ekstraordinært møde.
   2.   Protokollens anvendelse kan suspenderes af en af parterne, hvis tvisten mellem parterne betragtes som alvorlig, og hvis det gennem samrådet i Den Blandede Komité som omhandlet i stk. 1 ikke har været muligt at bilægge tvisten i mindelighed, jf. dog artikel 9.
   3.   For at protokollens anvendelse kan suspenderes, skal den part, der ønsker en sådan suspension, meddele dette skriftligt senest tre måneder før den dato, hvor suspensionen træder i kraft.
   4.   I tilfælde af suspension fortsætter parterne med at holde samråd for at bilægge tvisten i mindelighed. Efter en sådan bilæggelse af tvisten anvendes protokollen på ny, og den finansielle modydelse nedsættes forholdsmæssigt og pro rata temporis efter, hvor længe protokollen har været suspenderet.
   Artikel 9
   Suspension af protokollens anvendelse på grund af manglende betaling
   Hvis Fællesskabet ikke foretager de betalinger, der er fastsat i artikel 2, kan Seychellerne suspendere gennemførelsen af denne protokol, jf. dog artikel 3.
   Artikel 10
   National lovgivning
   EF-fiskerfartøjernes aktiviteter i Seychellerne er undergivet de nationale love og administrative bestemmelser, medmindre andet er fastsat i denne protokol og dens bilag.
   Artikel 11
   Revisionsklausul
   Efter treårsdagen for denne protokols og dens bilags ikrafttræden tager parterne protokollens og bilagets anvendelse op til revision og holder i givet fald samråd om eventuelle ændringer af bestemmelserne deri. Sådanne ændringer kan bl.a. vedrøre referencemængden, standardbeløbene for licenser og forholdet mellem beløbet pr. ton som fastsat i artikel 2, stk. 4, og beløbet i afsnit 2, nr. 2, i bilaget.
   Artikel 12
   Ophævelse
   Protokollen og bilag I, dateret den 17. januar 2002, til aftalen mellem Det Europæiske Økonomiske Fællesskab og Republikken Seychellerne om fiskeri ud for Seychellerne, der trådte i kraft den 28. oktober 1987, ophæves og erstattes med nærværende protokol og bilaget dertil.
   Artikel 13
   Ikrafttræden
   1.   Denne protokol og bilaget dertil træder i kraft på den dato, hvor parterne meddeler hinanden, at de i den forbindelse nødvendige procedurer er afsluttet.
   2.   Den anvendes fra den 18. januar 2005.


title: Rådets afgørelse 2012/36/FUSP af 23. januar 2012 om ændring af afgørelse 2010/639/FUSP om restriktive foranstaltninger over for Belarus

text:
               24.1.2012

               DA

               Den Europæiske Unions Tidende

               L 19/31

         RÅDETS AFGØRELSE 2012/36/FUSP
   af 23. januar 2012
   om ændring af afgørelse 2010/639/FUSP om restriktive foranstaltninger over for Belarus
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 29, og
   ud fra følgende betragtninger:

               (1)

               Den 25. oktober 2010 vedtog Rådet afgørelse 2010/639/FUSP om restriktive foranstaltninger over for Belarus (1).

               (2)

               Den 10. oktober 2011 forlængede Rådet de nuværende restriktive foranstaltninger indtil den 31. oktober 2012 ved at vedtage afgørelse 2011/666/FUSP (2).

               (3)

               I betragtning af situationens alvor i Belarus bør der vedtages yderligere restriktive foranstaltninger over for Belarus.

               (4)

               Indrejserestriktioner og indefrysning af midler og økonomiske ressourcer bør anvendes på personer, der er ansvarlige for alvorlige brud på menneskerettighederne eller undertrykkelse af civilsamfundet og den demokratiske opposition, herunder især personer i ledende stillinger, samt på personer og enheder, der drager fordel af eller støtter Lukasjenkoregimet, herunder især personer og enheder, der yder finansiel eller materiel støtte til regimet.

               (5)

               Afgørelse 2010/639/FUSP bør ændres i overensstemmelse hermed —

         VEDTAGET DENNE AFGØRELSE:
   Artikel 1
   Afgørelse 2010/639/FUSP ændres således:

               1)

               i artikel 1, stk. 1, tilføjes følgende litraer:

                           »e)

                           for alvorlige brud på menneskerettighederne eller undertrykkelse af civilsamfundet og den demokratiske opposition i Belarus, jf. bilag V

                           f)

                           og personer eller enheder, der drager fordel af eller støtter Lukasjenkoregimet, jf. bilag V.«

               2)

               i artikel 2, stk. 1, indsættes følgende litraer:

                           »c)

                           for alvorlige brud på menneskerettighederne eller undertrykkelse af civilsamfundet og den demokratiske opposition i Belarus, jf. bilag V

                           d)

                           og personer eller enheder, der drager fordel af eller støtter Lukasjenkoregimet, jf. bilag V.«

               3)

               artikel 2, stk. 2, affattes således:
               »2.   Ingen pengemidler eller økonomiske ressourcer må hverken direkte eller indirekte stilles til rådighed for eller være til fordel for de personer, der er opført på listerne i bilag IIIA, IV og V.«

               4)

               artikel 3, stk. 1, litra a), affattes således:

                           »a)

                           er nødvendige til at dække basale behov hos de personer, der er opført på listerne i bilag IIIA, IV og V, og de familiemedlemmer, som de har forsørgerpligt over for, herunder betaling af fødevarer, husleje eller renter og afdrag på hypotekslån, medicin og lægebehandling, skatter, forsikringspræmier og offentlige forbrugsafgifter«.

         Artikel 2
   Bilaget til denne afgørelse tilføjes som bilag V til afgørelse 2010/639/FUSP.
   Artikel 3
   Denne afgørelse træder i kraft på datoen for vedtagelsen.

      Udfærdiget i Bruxelles, den 23. januar 2012.

            På Rådets vegne

         C. ASHTON

            Formand

      (1)  EUT L 280 af 26.10.2010, s. 18.

      (2)  EUT L 265 af 11.10.2011, s. 17.

      BILAG

            »BILAG V

               Liste over personer og enheder, der er omhandlet i artikel 1, stk. 1, litra e) og f), og artikel 2, stk. 1, litra c) og d)

                        Personer

                        Enheder«


title: Rådets afgørelse (EU) 2015/239 af 10. februar 2015 om indgåelse på Den Europæiske Unions vegne af protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Den Europæiske Union og Den Demokratiske Republik São Tomé og Príncipe

text:
               16.2.2015

               DA

               Den Europæiske Unions Tidende

               L 40/4

         RÅDETS AFGØRELSE (EU) 2015/239
   af 10. februar 2015
   om indgåelse på Den Europæiske Unions vegne af protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Den Europæiske Union og Den Demokratiske Republik São Tomé og Príncipe
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 43, sammenholdt med artikel 218, stk. 6, andet afsnit, litra a), og artikel 218, stk. 7,
   under henvisning til forslag fra Europa-Kommissionen,
   under henvisning til godkendelse fra Europa-Parlamentet, og
   ud fra følgende betragtninger:

               (1)

               Rådet godkendte den 23. juli 2007 fiskeripartnerskabsaftalen mellem Den Demokratiske Republik São Tomé og Príncipe og Det Europæiske Fællesskab (i det følgende benævnt »partnerskabsaftalen«) ved vedtagelse af forordning (EF) nr. 894/2007 (1).

               (2)

               Den seneste protokol (2) om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen, fandt anvendelse indtil den 12. maj 2014.

               (3)

               Unionen har ført forhandlinger med São Tomé og Príncipe om en ny protokol for fire år, der giver Unionens fartøjer fiskerimuligheder i de farvande, som fiskerimæssigt hører ind under Den Demokratiske Republik São Tomé og Príncipes højhedsområde eller jurisdiktion.

               (4)

               Den nye protokol er blevet undertegnet i overensstemmelse med afgørelse 2014/334/EU (3) og finder midlertidig anvendelse fra datoen for undertegnelsen.

               (5)

               Den nye protokol bør godkendes.

               (6)

               Der nedsættes ved partnerskabsaftalen en blandet komité, der skal kontrollere anvendelsen af denne aftale. Desuden kan Den Blandede Komité i overensstemmelse med protokollen godkende visse ændringer af protokollen. For at lette godkendelsen af sådanne ændringer er det med forbehold af særlige betingelser hensigtsmæssigt at bemyndige Kommissionen til at godkende dem efter forenklet procedure —

         VEDTAGET DENNE AFGØRELSE:
   Artikel 1
   Protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Den Demokratiske Republik São Tomé og Príncipe (i det følgende benævnt »protokollen«), godkendes på Unionens vegne (4).
   Artikel 2
   Formanden for Rådet foranstalter op Unionens vegne den notifikation, der er omhandlet i protokollens artikel 15 (5).
   Artikel 3
   Med forbehold af bestemmelserne og betingelserne i bilaget bemyndiges Kommissionen til på Unionens vegne at godkende de ændringer af protokollen, som Den Blandede Komité har foretaget.
   Artikel 4
   Denne afgørelse træder i kraft på dagen for vedtagelsen.

      Udfærdiget i Bruxelles, den 10. februar 2015.

            På Rådets vegne

         E. RINKĒVIČS

            Formand

      (1)  Rådets forordning (EF) nr. 894/2007 af 23. juli 2007 om indgåelse af en fiskeripartnerskabsaftale mellem Den Demokratiske Republik São Tomé og Príncipe og Det Europæiske Fællesskab (EUT L 205 af 7.8.2007, s. 35).

      (2)  Protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Den Europæiske Union og Den Demokratiske Republik São Tomé og Príncipe (EUT L 136 af 24.5.2011, s. 5).

      (3)  Rådets afgørelse 2014/334/EU af 19. maj 2014 om undertegnelse på Den Europæiske Unions vegne og om midlertidig anvendelse af protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Den Europæiske Union og São Tomé og Príncipe (EUT L 168 af 7.6.2014, s. 1).

      (4)  Protokollen er offentliggjort i EUT L 168 af 7.6.2014, s. 3 sammen med afgørelsen om undertegnelsen af protokollen.

      (5)  Protokollens ikrafttrædelsesdato offentliggøres i Den Europæiske Unions Tidende på foranledning af Generalsekretariatet for Rådet.

      BILAG

         Bemyndigelsens omfang og procedure for fastlæggelse af Unionens holdning i Den Blandede Komité

                  1.

                  Kommissionen bemyndiges til at føre forhandlinger med Den Demokratiske Republik São Tomé og Príncipe og, hvor det er relevant og forudsat at den overholder punkt 3 i dette bilag, til at godkende ændringerne af protokollen vedrørende følgende spørgsmål:

                              a)

                              afgørelse om reglerne for sektorstøtten i overensstemmelse med protokollens artikel 3

                              b)

                              tilpasning af bestemmelserne om betingelserne for fiskeri samt gennemførelsesbestemmelserne for protokollen og bilagene i overensstemmelse med protokollens artikel 5, stk. 2.

                  2.

                  Unionen skal i Den Blandede Komité, der er nedsat i henhold til fiskeripartnerskabsaftalen:

                              a)

                              handle i overensstemmelse med de mål, som Unionen forfølger inden for rammerne af den fælles fiskeripolitik

                              b)

                              følge Rådets konklusioner af 19. marts 2012 om meddelelsen om den fælles fiskeripolitiks eksterne dimension

                              c)

                              fremme holdninger, der er forenelige med de relevante regler, som er vedtaget af regionale fiskeriforvaltningsorganisationer.

                  3.

                  Når en afgørelse om ændringer af protokollen som nævnt i punkt 1 forventes at blive vedtaget på et møde i Den Blandede Komité, træffes de nødvendige foranstaltninger, så den holdning, der skal indtages på Unionens vegne, tager hensyn til de seneste statistiske, biologiske og andre oplysninger, der er fremsendt til Kommissionen.
                  Med henblik herpå og på grundlag af disse oplysninger fremsender Kommissionens tjenestegrene i rette tid inden det relevante møde i Den Blandede Komité et dokument, der fastlægger enkelthederne i forslaget til Unionens holdning, til Rådet eller dets forberedende organer med henblik på drøftelse og godkendelse.
                  Unionens påtænkte holdning i det forberedende dokument betragtes som godkendt, medmindre et bestemt antal medlemsstater svarende til et blokerende mindretal gør indsigelse på et møde i Rådets forberedende organ eller senest 20 dage efter modtagelsen af det forberedende dokument, afhængigt af hvad der indtræffer først. I tilfælde af indsigelse henvises sagen til Rådet.
                  Hvis det på senere møder, herunder på stedet, er umuligt at nå til enighed, så Unionens holdning tager hensyn til nye de elementer, henvises sagen til Rådet eller dets forberedende organer.
                  Kommissionen opfordres til i rette tid at træffe alle nødvendige foranstaltninger til opfølgning af Den Blandede Komités afgørelse, herunder eventuelt offentliggørelse af den relevante afgørelse i Den Europæiske Unions Tidende og forelæggelse af ethvert forslag, der er nødvendigt for at gennemføre denne afgørelse.


title: 2004/779/EF: Rådets afgørelse af 15. november 2004 om beskikkelse af to tjekkiske medlemmer af og tre tjekkiske suppleanter til Regionsudvalget

text:
               20.11.2004

               DA

               Den Europæiske Unions Tidende

               L 344/31

      RÅDETS AFGØRELSE

   af 15. november 2004
   om beskikkelse af to tjekkiske medlemmer af og tre tjekkiske suppleanter til Regionsudvalget
   (2004/779/EF)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab, særlig artikel 263,
   under henvisning til indstillingen fra Den Tjekkiske Republiks regering, og
   ud fra følgende betragtninger:

               (1)

               Rådet traf den 22. januar 2002 afgørelse 2002/60/EF (1) om beskikkelse af medlemmerne af og suppleanterne til Regionsudvalget.

               (2)

               Der er blevet to pladser ledige som medlemmer af Regionsudvalget, efter at Jan BŘEZINA og Oldřich VLASÁK er trådt tilbage, hvilket Rådet blev underrettet om henholdsvis den 22. juli 2004 og den 30. august 2004. Der er blevet en plads ledig som suppleant til Regionsudvalget, efter at Petr DUCHOŇ er trådt tilbage, hvilket Rådet blev underrettet om den 30. august 2004. Der er blevet to pladser ledige som suppleanter, efter at František SLAVÍK og Tomáš ÚLEHLA er blevet beskikket som medlemmer —

         TRUFFET FØLGENDE AFGØRELSE:
   Eneste artikel
   Følgende beskikkes til Regionsudvalget:

               a)

               som medlemmer:

                           1)

                           František SLAVÍK,
                           formand for regionalrådet for Zlínský kraj,
                           som efterfølger for Jan BŘEZINA

                           2)

                           Tomáš ÚLEHLA,
                           borgmester i Zlín, Zlínský kraj,
                           som efterfølger for Oldřich VLASÁK

               b)

               som suppleanter:

                           1)

                           Ivana ČERVINKOVÁ,
                           borgmester for kommunen Kostelec nad Orlicí, Královehradecký kraj,
                           som efterfølger for Petr DUCHOŇ

                           2)

                           Ivan KOSATÍK,
                           anden næstformand for regionalrådet for Olomoucký kraj,
                           som efterfølger for František SLAVÍK

                           3)

                           Petr OSVALD,
                           medlem af byrådet for Plzeň, Plzeňský kraj,
                           som efterfølger for Tomáš ÚLEHLA

         for den resterende del af mandatperioden, dvs. indtil den 25. januar 2006.

      Udfærdiget i Bruxelles, den 15. november 2004.

            På Rådets vegne

         M. VAN DER HOEVEN

            Formand

      (1)  EFT L 24 af 26.1.2002, s. 38.


Avis juridique important

|

31993D0567

93/567/EØF: RÅDETS AFGØRELSE af 29. oktober 1993 om indgåelse af aftalen i form af brevveksling om midlertidig anvendelse af protokollen om fastsættelse af de fiskerimuligheder og den finansielle godtgørelse, der er omhandlet i aftalen mellem Det Europæiske Økonomiske Fællesskab og regeringen for Republikken Gambia om fiskeri ud for Gambia, for perioden 1. juli 1993 til 30. juni 1996

EF-Tidende nr. L 274 af 06/11/1993 s. 0027 - 0027

RAADETS AFGOERELSE af 29. oktober 1993 om indgaaelse af aftalen i form af brevveksling om midlertidig anvendelse af protokollen om fastsaettelse af de fiskerimuligheder og den finansielle godtgoerelse, der er omhandlet i aftalen mellem Det Europaeiske  OEkonomiske Faellesskab og regeringen for Republikken Gambia om fiskeri ud for Gambia, for perioden 1. juli 1993 til 30. juni 1996  (93/567/EOEF)RAADET FOR DE EUROPAEISKE FAELLESSKABER HAR - under henvisning til Traktaten om Oprettelse af Det Europaeiske OEkonomiske Faellesskab,  under henvisning til aftalen mellem Det Europaeiske OEkonomiske Faellesskab og regeringen for Republikken Gambia om fiskeri ud for Gambia (1), som traadte i kraft den 1. juli 1987,  under henvisning til forslag fra Kommissionen, og ud fra foelgende betragtninger:  Faellesskabet og Republikken Gambia har foert forhandlinger for at fastlaegge de aendringer eller suppleringer, der skal indfoeres i naevnte aftale, naar gyldigheden af protokollen til aftalen udloeber;  som resultat af disse forhandlinger paraferedes en ny protokol den 17. juni 1993;  ifoelge denne protokol har fiskerne fra Faellesskabet fiskerimuligheder i farvande henhoerende under Republikken Gambias hoejhedsomraade eller jurisdiktion for perioden 1. juli 1993 til 30. juni 1996;  den nye protokol boer anvendes snarest muligt for at undgaa en afbrydelse af EF-fartoejernes fiskeri; de to parter har derfor paraferet en aftale i form af brevveksling om midlertidig anvendelse af den paraferede protokol fra dagen efter datoen for udloebet  af den gaeldende protokol; denne aftale boer godkendes med forbehold af en endelig afgoerelse i henhold til traktatens artikel 43 - TRUFFET FOELGENDE AFGOERELSE:   Artikel 1  Aftalen i form af brevveksling om midlertidig anvendelse af protokollen om fastsaettelse af de fiskerimuligheder og den finansielle godtgoerelse, der er omhandlet i aftalen mellem Det Europaeiske OEkonomiske Faellesskab og regeringen for  Republikken Gambia om fiskeri ud for Gambia, for perioden 1. juli 1993 til 30. juni 1996, godkendes paa Faellesskabets vegne.  Teksten til aftalen er knyttet til denne afgoerelse.   Artikel 2  Formanden for Raadet bemyndiges til at udpege de personer, der er befoejet til at undertegne aftalen i form af brevveksling med bindende virkning for Faellesskabet.  Udfaerdiget i Bruxelles, den 29. oktober 1993.  Paa Raadets vegne R. URBAIN Formand  (1) EFT nr. L 146 af 6. 6. 1987, s. 1.


title: 2006/69/: EFTA-Tilsynsmyndighedens afgørelse nr. 69/06/KOL af 22. marts 2006 om 55. ændring af de proceduremæssige og materielle regler for statsstøtte

text:
               23.11.2006

               DA

               Den Europæiske Unions Tidende

               L 324/34

         EFTA-TILSYNSMYNDIGHEDENS AFGØRELSE

      Nr. 69/06/KOL
   af 22. marts 2006
   om 55. ændring af de proceduremæssige og materielle regler for statsstøtte
   EFTA-TILSYNSMYNDIGHEDEN (1) —
   SOM HENVISER TIL aftalen om Det Europæiske Økonomiske Samarbejdsområde (2), særlig artikel 61-63, samt protokol 26,
   SOM HENVISER TIL aftalen mellem EFTA-staterne om oprettelse af en tilsynsmyndighed og en domstol (3), særlig artikel 24, artikel 5, stk. 2, litra b), samt artikel 1 i del I i protokol 3 til denne aftale,
   SOM TAGER I BETRAGTNING, at Tilsynsmyndigheden i henhold til artikel 24 i aftalen om Tilsynsmyndigheden og Domstolen skal sætte EØS-aftalens bestemmelser om statsstøtte i kraft,
   SOM TAGER I BETRAGTNING, at Tilsynsmyndigheden i henhold til artikel 5, stk. 2, litra b), i aftalen om Tilsynsmyndigheden og Domstolen skal udstede meddelelser og retningslinjer for sager, der er behandlet i EØS-aftalen, hvis dette er udtrykkeligt fastsat i denne aftale eller i aftalen om Tilsynsmyndigheden og Domstolen, eller hvis Tilsynsmyndigheden finder det nødvendigt,
   SOM ERINDRER OM de proceduremæssige og materielle regler for statsstøtte (4), som Tilsynsmyndigheden vedtog den 19. januar 1994 (5),
   SOM TAGER I BETRAGTNING, at i henhold til punkt II under overskriften »GENERELT« i slutningen af bilag XV til EØS-aftalen skal Tilsynsmyndigheden efter høring af Europa-Kommissionen vedtage retsakter, der svarer til dem, som Europa-Kommissionen vedtager,
   SOM TAGER I BETRAGTNING, at det tidligere kapitel 34 i retningslinjerne for statsstøtte, der vedrørte referencesatsen og kalkulationsrenten og de rentesatser, der skal anvendes ved tilbagebetaling af ulovlig statsstøtte (6), blev slettet ved kollegiets beslutning nr. 195/04/KOL af 14. juli 2004 (7),
   SOM TAGER I BETRAGTNING, at retsgrundlaget for beregning af rentesatser i tilfælde af tilbagebetaling nu findes i kollegiets beslutning nr. 195/04/KOL,
   SOM TAGER I BETRAGTNING, at referencesatserne i andre tilfælde end tilbagebetaling også er behandlet i retningslinjerne for statsstøtte,
   SOM TAGER I BETRAGTNING, at for at skabe klarhed om, hvilke regler der finder anvendelse, finder Tilsynsmyndigheden det nødvendigt i et enkelt dokument at fastsætte forskellige beregningsmetoder og retsgrundlag for den rentesats, der skal anvendes ved tilbagebetaling af ulovlig statsstøtte, og den referencesats og kalkulationsrente, der skal anvendes i andre tilfælde,
   SOM HAR HØRT Europa-Kommissionen,
   SOM ERINDRER OM, at Tilsynsmyndigheden har hørt EFTA-staterne om sagen ved brev af 15. februar 2006 til Island, Liechtenstein og Norge —
   TRUFFET FØLGENDE AFGØRELSE:
   Artikel 1
   1.   Tilsynsmyndighedens retningslinjer for statsstøtte ændres ved tilføjelse af et nyt kapitel 34 om metoden for fastsættelse af referencesatsen og kalkulationsrenten i andre tilfælde end tilbagebetaling. Det nye kapitel 34 er vedlagt som bilag og udgør en integreret del af denne afgørelse.
   2.   Det nye kapitel 34 finder anvendelse, når Tilsynsmyndigheden har vedtaget det.
   Artikel 2
   EFTA-staterne underrettes om denne afgørelse ved brev sammen med en kopi af afgørelsen og det vedlagte nye kapitel 34 i Tilsynsmyndighedens retningslinjer for statsstøtte.
   Artikel 3
   Europa-Kommissionen underrettes i overensstemmelse med litra d) i protokol 27 til EØS-aftalen ved en kopi af afgørelsen.
   Artikel 4
   Denne afgørelse offentliggøres i Den Europæiske Unions Tidendes EØS-afsnit og EØS-tillæg.

      Udfærdiget i Bruxelles, den 22. marts 2006.

            På EFTA-Tilsynsmyndighedens vegne

         Bjørn T. GRYDELAND

            Formand

         Kurt JÄGER

            Medlem af kollegiet

      (1)  I det følgende benævnt »Tilsynsmyndigheden«.

      (2)  I det følgende benævnt »EØS-aftalen«.

      (3)  I det følgende benævnt »aftalen om Tilsynsmyndigheden og Domstolen«.

      (4)  I det følgende benævnt »retningslinjerne for statsstøtte«.

      (5)  Oprindeligt offentliggjort i EFT L 231 af 3.9.1994 og i EØS-tillæg nr. 32 af samme dato. En ajourført udgave af retningslinjerne for statsstøtte findes på Tilsynsmyndighedens websted: www.eftasurv.int

      (6)  Der delvis gennemførte Kommissionens meddelelse om metoden for fastsættelse af referencesatsen og kalkulationsrenten (EFT C 273 af 9.9.1997, s. 3) og Kommissionens meddelelse om de rentesatser, der skal anvendes ved tilbagebetaling af ulovlig statsstøtte (EUT C 110 af 8.5.2003, s. 21).

      (7)  Kollegiets beslutning nr. 195/04/KOL af 14.7.2004 om gennemførelse af de bestemmelser, der henvises til i artikel 27 i del II i protokol 3 til aftalen mellem EFTA-staterne om oprettelse af en tilsynsmyndighed og en domstol (endnu ikke offentliggjort). Ændret ved beslutning nr. 319/05/KOL af 14. december 2005 (endnu ikke offentliggjort). Beslutning nr. 195/04/KOL svarer til Kommissionens forordning (EF) nr. 794/2004 af 21.4.2004 om gennemførelse af Rådets forordning (EF) nr. 659/1999 om fastlæggelse af regler for anvendelsen af EF-traktatens [tidligere] artikel 93 [nu artikel 88] (EUT L 140 af 30.4.2004, s. 1).

      BILAG
      34.   KAPITEL OM FASTSÆTTELSE AF REFERENCESATSEN OG KALKULATIONSRENTEN (1)

      34.1.   INDLEDNING

                  (1)

                  EFTA-Tilsynsmyndigheden fastsætter i dette kapitel de forskellige beregningsmetoder og retsgrundlaget for den rentesats, der skal anvendes til tilbagebetaling af ulovlig statsstøtte samt den referencesats og kalkulationsrente, der skal anvendes i andre tilfælde, f.eks. til beregning af subventionsækvivalenten af investeringsstøtte (2).

            34.2.   RENTESATS, DER SKAL ANVENDES VED TILBAGEBETALING

                  (2)

                  I tilfælde af, at der skal tilbagesøges ulovlig støtte fra en EFTA-stat, skal retsgrundlaget og beregningsmetoden for rentesatsen findes i artikel 9 i EFTA-Tilsynsmyndighedens beslutning nr. 195/04/KOL (3).

                  (3)

                  Som anført i artikel 13 i beslutning nr. 195/04/KOL (4) er reglerne i det tidligere kapitel 34 i EFTA-Tilsynsmyndighedens retningslinjer for statshjælp vedrørende de rentesatser, der skal anvendes, når ulovlig ydet støtte tilbagesøges, imidlertid stadig gældende i forbindelse med EFTA-staters gennemførelse af tilbagebetalingsordrer, der er givet meddelelse om inden 15. juli 2004 (datoen for ikrafttrædelsen af beslutning nr. 195/04/KOL).

                  (4)

                  I henhold til artikel 10 i beslutning nr. 195/04/KOL (5) skal de nuværende og relevante historiske rentesatser for tilbagebetaling af statsstøtte offentliggøres i Den Europæiske Unions Tidendes EØS-afsnit og EØS-tillæg og til orientering på internettet: www.eftasurv.int

            34.3.   REFERENCESATSEN OG KALKULATIONSRENTEN, DER SKAL ANVENDES, NÅR DER IKKE ER TALE OM TILBAGEBETALING

                  (5)

                  Med henblik på statsstøttekontrol som krævet i henhold til EØS-aftalen gør EFTA-Tilsynsmyndigheden brug af forskellige parametre, bl.a. referencesatsen og kalkulationsrenten.

                  (6)

                  Disse to parametre anvendes til at måle subventionsækvivalenten af en støtte, der udbetales i flere rater, og til at beregne de støtteelementer, der følger af rentegodtgørelsesordninger for lån. De benyttes ligeledes i forbindelse med de minimis-reglen (6).

                  (7)

                  Referencesatsen og kalkulationsrenten skal afspejle den gældende gennemsnitlige rentesats i de forskellige EFTA-stater, der er part i EØS-aftalen, for mellem- og langfristede lån (5-10 år) med normal sikkerhed.

                  (8)

                  Fra 15. juli 2004 beregnes referencesatsen og kalkulationsrenten således (7):

                              —

                              Den vejledende sats defineres som den femårige interbankrente (»swap«) i den omhandlede valuta forhøjet med en præmie på 0,75 point (75 basispoint).

                              —

                              Referencesatsen og kalkulationsrenten anses for at være lig med gennemsnittet af de vejledende satser, der registreres i løbet af de foregående september, oktober og november måneder.

                              —

                              Referencesatsen og kalkulationsrenten justeres i løbet af året, når de afviger mere end 15 % fra gennemsnittet af de vejledende satser, der registreres i løbet af de tre sidste kendte måneder.

                  (9)

                  Det skal bemærkes, at:

                              —

                              Den således fastsatte referencesats og kalkulationsrente er minimumssatser, der kan forhøjes i tilfælde af særlige risici (f.eks. en virksomhed i vanskeligheder, tilfælde, hvor den sikkerhed, bankerne normalt kræver, ikke er stillet osv.). I sådanne tilfælde kan præmien sættes op til 400 basispoint og endda mere, hvis ingen privat bank ville have accepteret at yde det omhandlede lån.

                              —

                              EFTA-Tilsynsmyndigheden forbeholder sig ret til i forbindelse med visse sager om nødvendigt at anvende en kortere basissats (f.eks. et-årig LIBOR) eller en længere sats (f.eks. ti-årig obligationsrente) end den fem-årige interbankrente (»swap«).

                              —

                              Hvis den fem-årige interbankrente (»swap«) ikke er tilgængelig, vil basissatsen blive fastsat som afkastet på fem-årige (eller ti-årige) statsobligationer forhøjet med en præmie på 25 basispoint.

                              —

                              Hvis der mangler pålidelige eller ækvivalente data, eller der gør sig ekstraordinære omstændigheder gældende, kan Tilsynsmyndigheden, i nært samarbejde med den eller de pågældende EFTA-stater, for en eller flere EFTA-stater fastsætte en referencesats/kalkulationsrente på grundlag af en anden metode og på grundlag af de informationer, den har adgang til.

                  (10)

                  EFTA-Tilsynsmyndigheden offentliggør referencesatsen og kalkulationsrenten via internettet på følgende adresse: http://www.eftasurv.int/

            34.4.   VEDTAGELSE

                  (11)

                  Kapitel 34 finder anvendelse på datoen for dets vedtagelse af EFTA-Tilsynsmyndigheden.

         (1)  Dette kapitel omfatter Kommissionens meddelelse om metoden for fastsættelse af referencesatsen og kalkulationsrenten (EFT C 273 af 9.9.1997, s. 3) tilpasset ved Kommissionens meddelelse om en teknisk tilpasning af metoden for fastsættelse af referencesatsen og kalkulationsrenten (EFT C 241 af 26.8.1999, s. 9) og Kommissionens meddelelse om en teknisk tilpasning af metoden for fastsættelse af referencesatsen og kalkulationsrenten for Grækenland (EFT C 66 af 1.3.2001, s. 7); sidstnævnte to meddelelser er ikke EØS-relevante.

         (2)  Det tidligere kapitel 34 vedrørende referencesatsen og kalkulationssatsen samt den rentesats, der skal anvendes til tilbagebetaling af ulovlig støtte, blev slettet ved EFTA-Tilsynsmyndighedens beslutning nr. 195/04/KOL af 14.7.2004 om gennemførelse af de bestemmelser, der henvises til i artikel 27 i del II i protokol 3 til aftalen mellem EFTA-staterne om oprettelse af en tilsynsmyndighed og en domstol (endnu ikke offentliggjort). Ændret ved beslutning nr. 319/05/KOL af 14. december 2005 (endnu ikke offentliggjort). Beslutning nr. 195/04/KOL svarer i vid udstrækning til Kommissionens forordning (EF) nr. 794/2004 af 21.4.2004 om gennemførelse af Rådets forordning (EF) nr. 659/1999 om fastlæggelse af regler for anvendelsen af EF-traktatens [tidligere] artikel 93 [nu artikel 88] (EUT L 140 af 30.4.2004, s. 1). Det tidligere kapitel 34 omfattede i del 1 (delvis) Kommissionens meddelelse om metoden for fastsættelse af referencesatsen og kalkulationsrenten (se fodnote 1) og i del 2 Kommissionens meddelelse om de rentesatser, der skal anvendes ved tilbagebetaling af ulovlig statsstøtte (EUT C 110 af 8.5.2003, s. 21). Beslutning nr. 195/04/KOL omfatter bl.a. bestemmelser om rentesatser for tilbagebetaling af ulovlig støtte. Det vedrører imidlertid ikke metoden for fastsættelse af referencesatsen og kalkulationsrenten i andre tilfælde end tilbagebetaling. I Fællesskabet er referencesatsen og kalkulationsrenten i andre tilfælde end tilbagebetaling af ulovlig statsstøtte stadig omfattet af Kommissionens meddelelse om metoden for fastsættelse af referencesatsen og kalkulationsrenten (se fodnote 1). I Kommissionens meddelelse af 30.4.2004 om forældelse af visse statsstøttedokumenter (EUT C 115 af 30.4.2004, s. 1) nævnes ikke Kommissionens meddelelse om metoden for fastsættelse af referencesatsen og kalkulationsrenten.

         (3)  Se fodnote 2.

         (4)  Sammenholdt med fodnote 9 i EFTA-Tilsynsmyndighedens beslutning nr. 195/04/KOL (se fodnote 2).

         (5)  Se fodnote 2.

         (6)  Kommissionens forordning (EF) nr. 69/2001 af 12.1.2001 om anvendelse af EF-traktatens artikel 87 og 88 på de minimis-støtte (EFT L 10 af 13.1.2001, s. 30), der er inkorporeret i afsnit 1e i bilag XV til EØS-aftalen ved Det Blandede ESØ-udvalgs afgørelse nr. 88/2002 (EFT L 266 af 3.10.2002, s. 56 og EØS-tillæg nr. 49 af 3.10.2002, s. 42).

         (7)  Da dette kapitel først finder anvendelse fra 15. juli 2004, gælder det tidligere kapitel 34.1 fortsat for så vidt angår beregning af referencesatsen/kalkulationsrenten før denne dato.


title: Rådets afgørelse af 2. december 2004 om ændring af Rådets afgørelse af 27. marts 2000 om bemyndigelse af Europols direktør til at indlede forhandlinger om aftaler med tredjelande og organisationer, der ikke er tilknyttet EU

text:
               22.12.2004

               DA

               Den Europæiske Unions Tidende

               C 317/1

      RÅDETS AFGØRELSE

   af 2. december 2004
   om ændring af Rådets afgørelse af 27. marts 2000 om bemyndigelse af Europols direktør til at indlede forhandlinger om aftaler med tredjelande og organisationer, der ikke er tilknyttet EU
   (2004/C 317/01)
   RÅDET FOR DEN EUROPÆISKE UNION HAR —
   under henvisning til artikel 42, stk. 2, artikel 10, stk. 4, og artikel 18 i konventionen om oprettelse af en europæisk politienhed (Europol-konventionen) (1),
   under henvisning til Rådets retsakt af 3. november 1998 om fastsættelse af regler for Europols eksterne forbindelser med tredjelande og organisationer, der ikke er tilknyttet Den Europæiske Union (2), særlig artikel 2,
   under henvisning til Rådets retsakt af 3. november 1998 om fastsættelse af regler for Europols modtagelse af oplysninger fra tredjepart (3), særlig artikel 2,
   under henvisning til Rådets retsakt af 12. marts 1999 om fastsættelse af regler for Europols videregivelse af personoplysninger til tredjelande og eksterne organisationer (4), særlig artikel 2 og 3, og
   ud fra følgende betragtninger:

               (1)

               De operationelle behov og behovet for effektivt at bekæmpe organiserede former for kriminalitet gennem Europol kræver, at Australien tilføjes på listen over de tredjelande, som Europols direktør bemyndiges til at indlede forhandlinger med.

               (2)

               Rådets afgørelse af 27. marts 2000 (5) bør derfor ændres —

         TRUFFET FØLGENDE AFGØRELSE:
   Artikel 1
   Rådets afgørelse af 27. marts 2000 ændres således:

               I artikel 2, stk. 1, under overskriften »Tredjelande«, tilføjes følgende stat på den alfabetiske liste:

                              »—

                              Australien«.

         Artikel 2
   Denne afgørelse offentliggøres i Den Europæiske Unions Tidende.
   Artikel 3
   Denne afgørelse træder i kraft dagen efter vedtagelsen.

      Udfærdiget i Bruxelles, den 2. december 2004.

            På Rådets vegne

         P. H. DONNER

            Formand

      (1)  EFT C 316 af 27.11.1995, s. 2.

      (2)  EFT C 26 af 30.1.1999, s. 19.

      (3)  EFT C 26 af 30.1.1999, s. 17.

      (4)  EFT C 88 af 30.3.1999, s. 1.

      (5)  EFT C 106 af 13.4.2000, s. 1. Senest ændret ved afgørelse af 13. juni 2002 (EFT C 150 af 22.6.2002, s. 1).